ส.อ.ท. วอน ธปท.ทยอยขึ้น “ดอกเบี้ย” – แนะธุรกิจรับมือ “ค่าเงิน” ผันผวน
ส.อ.ท. คาดอัตราดอกเบี้ยนโยบายไทย ปี2566 อยู่ที่ระดับ 0.75 – 1.00% จึงเรียกร้องให้ ธปท.ปรับขึ้นดอกเบี้ยค่อยเป็นค่อยไป เพื่อดูแลเสถียรภาพเศรษฐกิจ พร้อมแนะผู้ประกอบการรับมือความผันผวนค่าเงินบาท
ส.อ.ท. คาดอัตราดอกเบี้ยนโยบายไทย ปี2566 อยู่ที่ระดับ 0.75 – 1.00% จึงเรียกร้องให้ ธปท.ปรับขึ้นดอกเบี้ยค่อยเป็นค่อยไป เพื่อดูแลเสถียรภาพเศรษฐกิจ พร้อมแนะผู้ประกอบการรับมือความผันผวนค่าเงินบาท
27 ก.ค. 2565

นายมนตรี มหาพฤกษ์พงศ์ รองประธานสภาอุตสาหกรรมแห่งประเทศไทย หรือ ส.อ.ท. เปิดเผยผลการสำรวจ FTI Poll ในเดือนกรกฎาคม 2565 ภายใต้หัวข้อ “ภาคอุตสาหกรรมจะรับมือกับอัตราดอกเบี้ยขาขึ้นอย่างไร” ซึ่งผลสำรวจพบว่า จากอัตราเงินเฟ้อที่ระดับ 7.6% ในเดือนมิถุนายนที่ผ่านมา ซึ่งสูงสุดในรอบ 13 ปี และค่าเงินบาทที่อ่อนค่าต่อเนื่อง รวมถึงทิศทางของธนาคารกลางสหรัฐฯ (Fed) ที่ส่งสัญญาณเตรียมปรับขึ้นดอกเบี้ยไปถึงระดับ 3.4% ภายในสิ้นปี 2565นี้ ทำให้มีโอกาสที่คณะกรรมการนโยบายการเงิน (กนง.) จะพิจารณาปรับขึ้นอัตราดอกเบี้ยนโยบายในการประชุมครั้งหน้า เพื่อรักษาส่วนต่างของอัตราดอกเบี้ยในประเทศและต่างประเทศไม่ให้ห่างกันจนมากเกินไป
ทั้งนี้ส.อ.ท. จึงเสนอให้ ธปท. มีความจำเป็นในการปรับขึ้นดอกเบี้ยเพื่อรักษาเสถียรภาพทางเศรษฐกิจ ป้องกันกระทบต่อการเคลื่อนย้ายเงินทุนและค่าเงินบาท แต่ควรพิจารณาปรับขึ้นดอกเบี้ยอย่างค่อยเป็นค่อยให้เหมาะสมกับสถานการณ์เศรษฐกิจในตอนนี้ รวมทั้งควรมีมาตรการช่วยเหลือผู้ที่ได้รับผลกระทบจากการปรับขึ้นอัตราดอกเบี้ย เนื่องจากบางธุรกิจยังไม่สามารถฟื้นตัวได้อย่างเต็มที่ จากผลกระทบโควิด-19 เช่น มาตรการสินเชื่อดอกเบี้ยต่ำ (Soft loan), การสนับสนุนการปรับโครงสร้างหนี้, มาตรการช่วยเหลือทางภาษีทั่วไป ซึ่งส.อ.ท. คาดว่าอัตราดอกเบี้ยนโยบายของไทย ณ ปี 2566 จะอยู่ที่ระดับ 0.75 – 1.00% เพื่อที่จะรักษาทิศทางการฟื้นตัวทางเศรษฐกิจไทย
ส่วนการอ่อนค่าของเงินบาทจะช่วยส่งเสริมขีดความสามารถด้านราคาในการส่งออกสินค้าไทย แต่อีกมุมหนึ่งก็ส่งผลกระทบทำให้ต้นทุนพลังงาน สินค้าและวัตถุดิบที่ต้องนำเข้าปรับตัวสูงขึ้น จนกระทบต่อต้นทุนการผลิตสินค้า ซึ่งภาครัฐควรให้ความสำคัญในการกำกับดูแลการเคลื่อนไหวค่าเงินบาท และมาตรการป้องปรามหรือจำกัดการเก็งกำไรค่าเงินบาท เพื่อรักษาเสถียรภาพค่าเงินบาทและภาวะเศรษฐกิจในภาพรวม โดยค่าเงินบาทที่เหมาะสนกับการดำเนินธุรกิจควรอยู่ที่ระดับ 32 – 34 บาทต่อดอลลาร์สหรัฐฯ
นอกจากนี้ยังได้แนะให้ผู้ประกอบการทำธุรกรรมทางการเงินเพื่อป้องกันความเสี่ยงจากเงินบาทที่อ่อนค่า เช่น การซื้อหรือขายเงินสกุลต่างประเทศล่วงหน้า (Forward Contract) หรือการซื้อสิทธิ์ที่จะซื้อหรือขายเงินสกุลต่างประเทศล่วงหน้า (Option Contract)